አገር አቀፍ የወጣቶች የተሳትፎና ንቅናቄ  ኮንፍረንስ ሊካሄድ ነው
በአገር አቀፍ ደረጃ ለአራተኛ ጊዜ የወጣቶች ኮንፍረንስ በአዲስ አበባ ለማካሄድ ዝግጅት ማጠናቀቁን የወጣቶችና ስፖርት ሚኒስቴር አስታወቀ፡በሚኒስቴሩ የወጣቶች ዘርፍ ሚኒስትር ዴኤታ አቶ አዲሱ አረጋ ዛሬ በሰጡት ጋዜጣዊ መግለጫ፤ ከመጪው ነሐሴ 13 ቀን ጀምሮ  ለሁለት ቀናት የሚካሄደው ኮንፈረንስ ዓላማ በዋና ዋና የሀገሪቱ ጉዳዮች ዙሪያ ከወጣቱ ጋር አገራዊ መግባባት መፈጠር ነው ፡፡ወጣቱ በኢኮኖሚና ማህበራዊ ዘርፍ ያሉበትን ችግሮች በማንሳትና በመወያየት ቀጣይ የመፍትሄ አቅጣጫዎችንም ለማሰቀመጥ እንደሚያግዝም አመልክተዋል፡፡እየተመዘገበ ያለው ፈጣንና ተከታታይነት ያለው ዕደገት በማስቀጠል የስርዓቱ አደጋ የሆኑትን ኪራይ ሰብሳቢነትና መልካም አስተዳደር ችግሮች በወጣቱ ተሳትፎ የመፍታት ዓላማ ማንገቡንም ገልጸዋል ፡፡ከሁሉም ክልሎች በተወከሉ ወጣቶች አማካኝነት የሚነሱ የወጣቱ ጥያቄዎችም በጠቅላይ ሚኒስትር ሃይለማሪያም ደሳለኝ አማካኝነት ምላሽ እንደሚያገኙም ጠቁመዋል፡፡የመንግስት ባለስልጣናትም በፖሊሲዎችና ስትራቲጂዎች አፈጻጸም ላይም ማብራሪያ ይሰጣሉ ፤ከወጣቱ ጋርም በቀጣይ ስራዎች ላይ ውይይት ያደርጋሉ ብለዋል፡፡በኮንፈርንሱ ላይ ከ3ሺህ በላይ ወጣቶች እንደሚገኙ የሚጠበቅ ሲሆን የተለያዩ ወጣቶች ተሞክሮ የሚቀርብበት አውደ ርዕይ መዘጋጀቱን አስታውቀዋል ፡፡ሚኒስትር ዴኤታው አቶ አዲሱ ሰሞኑን ህገመንግስቱን በሃይል ለመናድ በሚንቀሳቀሱ ሃይሎች ወጣቱ ሰለባ እንዳይሆን ራሱን እንዲጠብቅም አሳስበዋል ፡፡የወጣቶች የተሳትፎና ንቅናቄ ኮንፍረስ 1999፣2001 እና 2002 ዓመተ ምህረት መካሄዱ የሚታወስ መሆኑን ዋልታ ኢንፎርሜሽን ማዕከል ዘግቧል ፡፡